b'\n_START_ARTICLE_\nKunoy\n_START_SECTION_\nGeografia\n_START_PARAGRAPH_\nKunoy forma part de les anomenades "illes del nord" (Nor\xc3\xb0oyar), situades al el nord-est de les Illes F\xc3\xa8roe. Es troba separada de Kalsoy pel Kalsoyarfj\xc3\xb8r\xc3\xb0ur i de Bor\xc3\xb0oy pel Haraldssund. Com la ve\xc3\xafna Kalsoy, Kunoy t\xc3\xa9 una forma allargada perfilada per una serralada bas\xc3\xa0ltica que la recorre de nord a sud. El punt m\xc3\xa9s alt de l\'illa \xc3\xa9s el K\xc3\xbavingafjall, amb 830 metres. Aquest sistema muntany\xc3\xb3s t\xc3\xa9 valls glacials banyades per petits rius que formen castades en alguns casos._NEWLINE_Nom\xc3\xa9s hi ha dos nuclis de poblaci\xc3\xb3 a l\'illa: Kunoy, a la costa sud-occidental, i Haraldssund, a la costa sud-oriental. Ambdues localitats es comuniquen entre si a trav\xc3\xa9s del t\xc3\xbanel de Kunoy (Kunoyartunnilin), que t\xc3\xa9 poc m\xc3\xa9s de 3 km de longitud. A Haraldssund, l\'illa connecta amb Bor\xc3\xb0oy a trav\xc3\xa9s d\'un pont.\n_START_SECTION_\nHist\xc3\xb2ria\n_START_PARAGRAPH_\nKunoy ha estat poblada des de les primeres colonitzacions n\xc3\xb2rdiques de les Illes F\xc3\xa8roe. Haraldssund \xc3\xa9s molt probablement un d\'aquests casos, ja que el seu origen \xc3\xa9s anterior al 1200. El poble de Kunoy, per la seva banda, podria ser igual d\'antic, per\xc3\xb2 no apareix esmentat en cap font escrita fins al segle XIV, quan surt a la Hundabr\xc3\xa6vi\xc3\xb0. Antigament existia un tercer nucli de poblaci\xc3\xb3 anomenat Skar\xc3\xb0, a la costa oriental. Tanmateix, la totalitat de la poblaci\xc3\xb3 masculina (7 homes d\'edats compreses entre els 14 i els 70 anys) va morir en un accident mar\xc3\xadtim ocorregut la vig\xc3\xadlia de Nadal de 1913, cosa que va suposar que totes les dones i nens residents en aquest poble emigressin a Haraldssund. Un dels fills m\xc3\xa9s famosos d\'aquesta poblaci\xc3\xb3 abandonada va ser S\xc3\xadmum av Skar\xc3\xb0i (1872 - 1942), que va aconseguir ser un influent pedagog a l\'arxip\xc3\xa8lag, a m\xc3\xa9s de compondre\'n l\'himne nacional.'